РЕГЛАМЕНТ ЗА ИЗПЪЛНЕНИЕ (ЕС) № 579/2012 НА КОМИСИЯТА
от 29 юни 2012 година
за изменение на Регламент (ЕО) № 607/2009 за определяне на някои подробни правила за прилагането на Регламент (ЕО) № 479/2008 на Съвета по отношение на защитените наименования за произход и защитените географски указания, традиционните наименования, етикетирането и представянето на определени лозаро-винарски продукти
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 121, първа алинея, буква м) във връзка с член 4 от него,
като взе предвид Директива 2000/13/ЕО на Европейския парламент и на Съвета от 20 март 2000 г. за сближаване на законодателствата на държавите членки относно етикетирането, представянето и рекламата на храните (2), и по-специално член 6, параграф 3а, втора алинея, буква а) от нея,
като има предвид, че:
(1)
В член 6, параграф 3а, първа алинея от Директива 2000/13/ЕО е предвидено задължение върху етикетите на напитките, съдържащи повече от 1,2 об. % алкохол, да бъде обозначена всяка съставка по смисъла на параграф 4, буква а) от същия член, посочена в приложение IIIa към същата директива.
(2)
Дерогацията от това задължение по отношение на вината по приложение XIб към Регламент (ЕО) № 1234/2007, пуснати на пазара или етикетирани преди 30 юни 2012 г. до изчерпване на запасите, както е предвидена в Директива 2007/68/ЕО на Комисията (3), изменена с Регламент (ЕС) № 1266/2010 (4), не се прилага, считано от 30 юни 2012 г.
(3)
Поради това следва да се определят правилата за етикетиране на посочените напитки с обозначаване на веществата, посочени в приложение IIIа към Директива 2000/13/ЕО и използвани при производството, в случай че тяхното наличие може да бъде установено в крайния продукт в съответствие с методите на анализ по член 120ж от Регламент (ЕО) № 1234/2007 и които поради това следва да бъдат смятани за съставки по смисъла на член 6, параграф 4, буква а) от Директива 2000/13/ЕО.
(4)
В многоезичен контекст етикетирането на продуктите чрез използване на пиктограми може да послужи за по-успешното предаване на информацията на потребителите и за осигуряване на повече гаранции за потребителите. Следователно е целесъобразно да се предостави възможност на операторите да добавят към текстовете пиктограми.
(5)
Поради това Регламент (ЕО) № 607/2009 на Комисията (5) следва да бъде съответно изменен.
(6)
С оглед на това новите правила да не засегнат отрицателно предлагането на вече етикетираните продукти на пазара, следва да се предвиди тези правила да се прилагат по отношение на вината, произведени изцяло или частично от грозде от реколта от 2012 г. и следващите години и етикетирани след 30 юни 2012 г.
(7)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 607/2009 се изменя, както следва:
1)
Член 51 се заменя със следния текст:
„Член 51
Прилагане на определени хоризонтални правила
1. За целите на обозначаването на съставките, предвидено в член 6, параграф 3а от Директива 2000/13/ЕО, текстовете, които следва да бъдат използвани по отношение на сулфитите, на млякото и млечните продукти и на яйцата и яйчните продукти, са посочени в приложение X, част А.
2. Посочените в параграф 1 текстове могат да бъдат придружени, според случая, от една от пиктограмите от приложение X, част Б.“
2)
Приложение X се заменя с текста на приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага за вината от приложение XIб към Регламент (ЕО) № 1234/2007, произведени изцяло или частично от грозде от реколта от 2012 г. и следващите години и етикетирани след 30 юни 2012 г., по отношение на текстовете за млякото, млечните продукти, яйцата и яйчните продукти, посочени в член 51, параграф 1 от Регламент (ЕО) № 607/2009, изменен с настоящия регламент.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 29 юни 2012 година.